กรุงศรีฯตั้งเครื่องกดบัตรคิวอัตโนมัติ
นายแดน ฮาร์โซโน่ ประธานคณะเจ้าหน้าที่ด้านการตลาด ธนาคารกรุงศรีอยุธยา กล่าวว่า ธนาคารได้นำเครื่อง &#8220;Simple Q&#8221; ซึ่งเป็นเครื่องกดบัตรคิวอัตโนมัติ โดยใช้รูปแบบสอดบัตรเอทีเอ็ม หรือนำสมุดบัญชีเงินฝากรูดผ่านเครื่อง เพื่อระบุธุรกรรมถอน ฝาก และโอนเงิน ด้วยการกดรายการผ่านหน้าจอของเครื่อง จากนั้นลูกค้าต้องเซ็นชื่อหน้าเคาน์เตอร์ธนาคารเพื่อยืนยันตัวตน
8 ธ.ค. 2555

นายแดน ฮาร์โซโน่ ประธานคณะเจ้าหน้าที่ด้านการตลาด ธนาคารกรุงศรีอยุธยา กล่าวว่า ธนาคารได้นำเครื่อง “Simple Q” ซึ่งเป็นเครื่องกดบัตรคิวอัตโนมัติ โดยใช้รูปแบบสอดบัตรเอทีเอ็ม หรือนำสมุดบัญชีเงินฝากรูดผ่านเครื่อง เพื่อระบุธุรกรรมถอน ฝาก และโอนเงิน ด้วยการกดรายการผ่านหน้าจอของเครื่อง จากนั้นลูกค้าต้องเซ็นชื่อหน้าเคาน์เตอร์ธนาคารเพื่อยืนยันตัวตน 
เครื่อง Simple Q รองรับลูกค้าที่ยังนิยมใช้ช่องทางผ่านสาขา ช่วยให้ลูกค้าไม่ต้องกรอกเอกสารจากกระดาษ เพราะธนาคารได้มีการสำรวจพบว่า ลูกค้าบางรายไม่ต้องการกรอกเอกสารฝาก ถอน และโอนเงิน แต่ธนาคารเลือกที่จะใช้เครื่อง Simple Q ต่างจากธนาคารบางแห่งที่ให้ลูกค้าบอกเลขบัญชีเงินฝากผ่านพนักงานหน้าเคาน์เตอร์ เพื่อป้องกันการผิดพลาด เพราะเครื่องจะอ่านแถบแม่เหล็กในบัตรเอทีเอ็ม และบาร์โค้ดสมุดบัญชีเงินฝาก
ปัจจุบันธนาคารมีปริมาณการทำธุรกรรมผ่านช่องทางสาขาเดือนละ 6 ล้านรายการ ในจำนวนนี้ 50% เป็นการทำธุรกรรมผ่านเครื่อง Simple Qซึ่งปัจจุบันธนาคารได้ติดตั้งเครื่องครบ 600 สาขา เป็นการทยอยติดตั้งในช่วงเวลา 1 ปีที่ผ่านมา และขณะนี้มีเครื่องเฉลี่ยสาขาละ 1 เครื่อง ต่อไปจะเพิ่มจำนวนเครื่องในสาขาห้างสรรพสินค้า
นายแดน กล่าวว่า ปัจจุบันลูกค้ารายย่อยของธนาคารมี 89 ล้านบัญชี เป็นจำนวนลูกค้าที่เพิ่มขึ้น 50% หลังจากธนาคารได้ดำเนินกลยุทธ์ เรื่องเงินเรื่องง่าย โดยเป็นลูกค้าใหม่ที่ผ่านมาจากผลิตภัณฑ์ “มีแต่ได้” และ “จัดให้”
สำหรับเครื่อง Simple Q ที่ติดตั้งใช้งบประมาณ 100 ล้านบาท การใช้เครื่องนี้ช่วยร่นระยะเวลาการทำธุรกรรมเหลือไม่เกิน 2 นาที แต่โดยเฉลี่ยอยู่ที่รายการละ 1 นาที “การติดตั้งเครื่อง Simple Q ไม่มีผลต่อการขายผลิตภัณฑ์ของธนาคาร เครื่องนี้แค่เพิ่มความสะดวกสบาย และทำให้ลูกค้าใช้บริการได้ง่ายขึ้น ไม่เกี่ยวกับการขาย” นายแดน กล่าว
ทั้งนี้วิธีการใช้เครื่อง Simple Q เมื่อลูกค้ามาถึงสาขาให้นำสมุดบัญชีเงินฝาก หรือบัตรเอทีเอ็ม รูดกับเครื่อง โดยเครื่องจะปรากฎชื่อ และเลขบัญชีของเจ้าของบัญชีบนหน้าจอ จากนั้นเลือกเมนูฝาก ถอน หรือโอนเงิน ซึ่งเครื่องจะมีปุ่มเลขให้เลือก เช่น 500 บาท 1,000 บาท และ 1,500 บาท เพื่อให้สะดวกต่อการกด แต่หากเป็นเศษ ลูกค้าก็สามารถกดเลขได้เอง